AFRIKAANSE OPSOMMING: Die studie ondersoek sommige van die oorsake en gevolge van omgewingsdegradasie by Mutale, omdat dit 'n omgewings-uitdagende kwessie is wat met die uitputting van hulpbronne in verband staan. Die degradasietoestande wat deur die Provinsiale Landboudepartmente in die Noordelike Provinsie geïdentifiseer is, bied ondersteuning aan die doelstellings van hierdie studie. Vanuit die inligting wat deur middel van 'n empiriese ondersoek in die gebied en deur vraelyste en onderhoude met die plaaslike mense verkry is, is dit duidelik dat omgewingstoestande in die Mutale distrik vanweë die manier van grondgebruik verswak het. Vanuit die ondersoek wat gedoen is, word aangetoon dat fisiese toestande agteruitgaan en 'n negatiewe impak op die grond en plantegroei het. Waarneming deur die plaaslike gemeenskap met betrekking tot fisiese verandering dui aan dat 'n verskeidenheid aktiwiteite, soos die versameling van brandhout, bou van heinings, aanhou van vee en bewerking van landerye mekaar affekteer en die toename van die degradasietoestande veroorsaak. Vee vererger verder die toestande deur onbeheerde weiding wat verband hou met die gebrek aan weidingskampe. Die onafwendbare en grootskaalse afkap van die bos vir 'n verskeidenheid doeleindes word beskou as verdere oorsake van die toestand waarin die omweging verkeer. Pogings is in die verlede aangewend om die agteruitgang van die omgewing te keer, maar die bewaringsmaatreëls het nie genoeg vrug afgewerp nie, daar hulle van tyd tot tyd gewysig IS en die grondeienaars vervreemd geraak het van die grond waarvan hulle afhanklik was. Hierdie ondersoek beveel aan dat "LandCare", 'n program wat deur die Departement van Landbou vir ander dele van die land goedgekeur is, as ' n moontlike oplossing vir sommige van die omgewingsprobleme en as bewaringsmaatreël toegepas word.